Download FS19 kemper Pack zip
FS19_kemperPack.zip (94.4 MB)
Uploaded on 2019-11-11 18:04:31 by modsguru
How to download FS19_kemperPack.zip
Mod File FS19_kemperPack.zip (94.4 MB) ASUS EN9500GT GF 9500GT 1GB PCIe VGA/DVI/HDMI - EN9500GT-PCIE-1GB-CO-R - Evertek
Product Number EN9500GT-PCIE-1GB-CO-R Dinge wat my ontstel | SkalkSkryf
« Eckhart Tolle – Drie Dinge
Dinge wat my ontstel
November 26, 2008 deur Louwie
Vir almal van ons is daar seker dinge wat ons tot ‘n mindere of meedere mate ontstel, bewustelik ontstel. Dinge wat ons onmiddelik en op die plek die duiwel in maak en ander wat, as ons dit oordink, dit ons ietwat omkrap.
10 Dinge wat my hewig ontstel: (+1)
Wreedheid teenoor kinders, maak nie saak of dit fisies of verbaal is nie.
Wreedheid teenoor diere. Hondegevegte, enige bloedsport of wreedheid maak my van my kop af.
Geweld van enige aard. Selfmoord bommers, “cage fighting”, gesinsgeweld, verkragting, moord. Dit maak my naar.
Vernedering en kleinering van ander.
Buurman se hond wat heelnag blaf.
Die Noord en Suidpool wat smelt terwyl ons viool speel.
My groen swembad.
Daar is seker baie dinge wat my ontstel waarvan ek nie eers bewus is nie, dinge wat na jare se rondlê op my spigiater se rusbank na die oppevlak sal kom. Ek vermoed dit is hierdie dinge wat ons uiteindelik ‘n hartaanval gee. Die klein jakkalsies.
Maar vir eers moet ons hou by die goed wat ons van bewus is, die goed wat ons self iets aan kan doen.
Kan ons iets aan oorlog doen, of aan vekeersknope, of aan buurman en sy vrou wat mekaar aanrand, of aan die verwaande mens wie se eie opinie die enigste geldige standpunt is?
Moet ons iets daaraan doen?
Dit is alles eksterne dinge, dit wat daar buite my gebeur en meestal buite my beheer. Maar die gevolge daarvan is binne my. Dit jaag my bloeddruk op, laat my asem jaag, maak my hartseer, maak my kwaad. En dit, sê die slim ouens, is al waaroor ek beheer kan uitoefen mits ek bewus is of word van dit wat in my binneste aan die gang is.
Gary Zukav meen ons het almal ‘n behoefte aan kos en skuiling, maar net soveel aan veiligheid, waardering en liefde. Maslow se basiese behoeftes, met ander woorde. ‘n Gebrek aan hierdie eksterne behoeftes onstel ons en tas ons menswaardigheid aan.
Maar sê Zukav (The Heart of the Soul), die mensdom is nou verby die fase van basiese, eksterne behoeftes. Alle mense het nou ‘n groter doel en dit is geestelike groei. “Spiritual growth is now replacing survival as the central objective of the human experience.”
Dit is ‘n sweeping statement, ‘n erge veralgemening dink ek. My ondervinding is dat najaag van “die goeie lewe” nou oorlewing as objective vervang het. Die verbruikers mentaliteit in plaas van spiritualiteit. (Ons sal dalk eers “die goeie lewe” moet definieer want ek sien Joh en Emil maak gebruik van die term in ‘n meer geestelike konteks)
Maar ek kan my vereenselwig met Zukav se idee. Alhoewel ek, soos ons almal maar, daagliks in ‘n oorlewingstryd gewikkel is, is die hoër dinge, die meer geestelike dinge vir my van net soveel, of selfs van nog meer belang. Ek kan nie daar sonder nie. Nuwe moontlikhede en nie sekerhede nie is al wat die toekems die moeite werd maak. ‘n Paradigma skuif na “Wat as ….” in teenstelling met “As dan….” is vir my die enigste manier vorentoe.
Daarom is die wetenskap en nuwe tegnologie vir my so opwindend. Ek kan nie wag vir al die nuwe uitvindings wat moet kom nie. Nuwe bronne van energie weg van olie en kernkrag. Nuwe maniere van vervoer as swaartekrag oorwin word. Net soos die Voortrekkers nie eers kon dink aan teerpaaie, vliegtuie, selfone en rekenaars nie, net so kan ons ons nie eers indink oor wat alles in die volgende 100 jaar op tegnologiese gebied gaan gebeur nie.
Maar dis alles ekstern en van verbygaande aard. Ossewaens en seilskepe is uitgedien en net so gaan Jumbo stralers, die pendeltuig en alle ander tegnologie uitgedien raak en vervang word met nuwe, beter tegnologie. Al wat konstant bly is die menslike ervaring van die lewe, sy belewenis van die werklikheid en hoe hy vir homself daaruit sin maak, gegewe sy sterflikheid.
Politici frustreer en ontstel my met hulle leë beloftes en magspeletjies. Die kerk het my verloor langs die pad oor hulle stagnante denke en drang om my te beheer deur middel van vrees.
Wat het dit nou alles te doen met dinge wat my ontstel?
Ek moes diep gaan dink oor hoekom dit my ontstel as ek bv. op die blog van die Nuwe Hervormde Netwerk (NHN) lees hoe veronderstelde Christen mense mekaar beledig, veguis, verkleineer en afkraak. Hoekom ontstel dit my as selferkende agnostici, ateïste, Christen mense, wetenskaplikes en vrydenkers mekaar aan die keel gryp en onvleiende dinge van en vir mekaar sê in oneindige sirkel redenasies wat nêrens heen gaan nie?
Ek het niks teen gesprekvoering, gedagtewisseling, die uitruil van idees en die stel van ‘n standpunt nie. Dit is verrykend, dit is leersaam en dit help om jou eie idees te oordink, en as dit nodig blyk, te heroorweeg.
Wat ontstel my dan? Miskien is dit die uitdagende houding van ‘ek is reg en jy is verkeerd/domonnosel’. Miskien is dit omdat ek voel dat dit wat vir my van belang, van intrinsieke waarde is, afgemaak word as sinneloos, dat hoe ek die wêreld beleef op een of ander wyse verkeerd is. (Vir sommige kerkmense “sondig”, vir sommige wetenskaplik ingesteldes “onwetenskaplik/onsinnig).
Zukav is dalk tog reg. Dit is nie “hulle” wat verkeerd is nie, dit is my ingesteldheid wat verkeerd is en net ek kan iets daaromtrent doen. Ek kan die wêreld nie ‘n beter plek maak deur te baklei nie. Ek moet dit aanvaar asof dit reeds die beste plek moontlik is op hierdie staduim. Dit is soos dit is en dit is goed so.
Laat ek dan maar sy “The Heart of the Soul” nader trek. Daars werk!
Posted in Louwie | Tagged Maslow, Ontsteltenis, Zukav | 10 Kommentaar
op November 26, 2008 at 10:42 nm Joh
Dit laat my dink aan die “Serenity Prayer”:
As Boedhis sou ek byvoeg:
Grant me the restraint to refrain from changing that which I can, but shouldn’t.
op November 26, 2008 at 10:59 nm Joh
Ek dink wat jy “die goeie lewe” genoem het, kan dalk meer akkuraat as die “lekker lewe” beskryf word. Waar ons in ‘n meer geestelike sin van die “goeie lewe” praat, is die klem op die “goeie” as doelwit van moraliteit.
Natuurlik is lekker vir baie mense die hoogste goed!
op November 27, 2008 at 7:20 vm flippiefanus
Louwie, ek ervaar dieselfde onvergenoegdheid wanneer ek sulke onmin (animosity) sien tussen die verskillende groepe. Wat mens eerder sou wou sien is ‘n uitreiking na mekaar toe. Die idee is nie om mekaar te oortuig nie, maar om begrip te he^ en mekaar daarvoor te respekteer. Dit verg kennis. Om met mekaar in gesprek te wees is reeds ‘n begin.
Wat die wetenskap en tegnologie betref, daar sal kennis ook help om te verstaan wat die beperkings is. Terloops, die tegnologie se verbetering van die mensdom is op die ou end maar beperk. Dit kan miskien help dat ons makliker oorleef en meer gerief ervaar, maar dit kan nie die trauma wat die mens deur sy lewe ervaar wegvat nie. Mens word nogtreeds gebore en gaan dood, raak verlief, trou, baklei, skei, verloor ‘n kind, ens. Dit was al die eeue so en sal vir altyd so wees.
op November 27, 2008 at 10:45 vm Johan Swarts
Ek verskil effens van Zukav. Te veel van die mensdom sukkel nog om aan hulle basiese behoeftes te voldoen om hulself oor sogenaamde self actualisation te bekommer.
As jy ‘n antwoord kry oor hoe om te reageer op die onregte in die wereld, laat asseblief weet. Ek sal graag wil uitvind 🙂
op November 27, 2008 at 9:55 nm Louwie
My sentiment presies, Flippiefanus.
Staan net vanoggend en huil saam met Ma oor ‘n storie van Jerry Mansfield op die radio. Pa skiet ma dood 2 maande voor die kinders moet eksamen skryf. Kinders bly by ‘n vriendin van die gesin. Daar is net kos en dak oor hulle koppe. Oudste dogter is reeds gekeur vir college volgende jaar maar Pa is in die tronk en daar is nie eers skoolgeld vir die jongstes vir volgende jaar nie.
Inbeller sê hy sit vas in ‘n hengse verkeersknoop en dog sy lewe is hel!
Mense bel en gee geld vir skool en geld vir studie vir die oudste dogter en rekenaars en klere.
Ons huil mekaar se skouers sop nat.
Jy sien, tegnologie/wetenskap gaan ons kolonies op Mars gee, dit gaan dalk deurbreek na ‘n paralelle Universe. Maar Pa gaan Ma nog steeds skiet, Pa gaan dogters nog steeds verkrag. Soos jy sê, die mens se emosies en emosionele belewenis van die lewe bly dieselfde ongeag tegnologiese vooruitgang. (Tensy ons natuurlik almal op Prozac gaan!)
Tegnologie is maar net die props op die verhoog waar die spel van die lewe hom uitwoed. Dit skep telkens ‘n nuwe omgewing met nuwe belewenis moontlikhede vir die mens.
Maar uiteindelik gaan hy dood, ook die ouens wat glo dat die bou van “props” die uitsluitlike doel van die lewe is.
op November 28, 2008 at 6:17 vm flippiefanus
Louwie, dit lyk my regtig ons sien dinge op baie dieselfde manier. Daar is mense (ek is ook een) wat hulle deur die lewe besig hou met die “props,” maar op die ou end is dit baie belangriker hoe ons met mekaar omgegaan het eerder as met die props.
Net so terloops ek dink nie hulle gaan ooit by ‘n paralelle heelal uitkom nie wat daar is geen wetenskaplike bewys vir die bestaan van so iets nie.
op November 29, 2008 at 12:03 nm Die piesangverkoper
Hoekom ontstel dit my as selferkende agnostici, ateïste, Christen mense, wetenskaplikes en vrydenkers mekaar aan die keel gryp en onvleiende dinge van en vir mekaar sê in oneindige sirkel redenasies wat nêrens heen gaan nie?
Ek vermoed dit het daarmee te doen dat mens Christene aan ‘n hoër standaard wil meet, hulle het mos Christus as voorbeeld en alles. Net soos wat ‘n klomp snotty Boeddhisme my ook meer sy irriteer as ‘n klomp nasty hedoniste. Julle het Jesus/Boeddha as voorbeeld, magtig, wil ek skree, hoe kan julle nog so aangaan?
Wat vir my interessant is, is juis hoe sterk spiritualiteit en kerke en so-aan in plakkerskampe en ander plekke feature waar mense juis besig moet wees om met oorlewing te worstel. Veel meer as in ryker voorstede. Ek vermoed as mens eers die stryd om oorlewing gewen het, neig mense dikwels om ‘n materialistiese en hedonistiese fase in te gaan waar hulle nie die volgende trappie op Maslow se leer probeer klim nie. Of as hulle dit doen, dan is dit met ambisie of seks, nie spiritualiteit nie.
op November 29, 2008 at 12:05 nm Die piesangverkoper
Donder, daai eerste paragraaf moes in blockquotes gewees het want dis ‘n quote uit jou stuk.
op November 30, 2008 at 6:40 nm Louwie
Goed Piesangverkoper, jy is vergewe oor die blockquotes. Geen aanstoot geneem nie!
Dat dit lyk of daar ‘n geestelike oplewing in die townships is, is nie vreemd nie. Daardie mense kry swaar en soek dringend hulp. Die regering skitter in sy onwil en onvermoë om te help en vir die kerk is dit ‘n gulde geleentheid om in die vakuum in te stap, veral die Christen kerk. Soos gewoonlik belowe hulle die son en maan en sterre op die trant van “geen haar sal van jou hoof af val en geen voël uit sy vlug…. ” of wat die storie ook al is nie.
Noord van ons, lees ek anderdag, val die Televangeliste uit Amerika Afrika nou binne waar hongersnood, oorlog, siekte en ander peste verwoesting saai. En die ouens maak sakke vol geld uit hierdie desperate mense.
Dit is ook maar hoe die kerk groot en sterk geword het in Europa, en toe sy hand oorspeel het met die heksejag en kettermoorde.
Of die kerk se aanslag op Afrika ‘n slegte ding is? Ek dink nie so nie, maar die tyd sal leer.
Dat die welgestelde en hoër opgeleide mense onder ons in hedonisme en materialisme verval is ook nie vreemd nie. Die Christendom het nie ‘n sterk transendentale onderbou soos die Jode met hulle Kabalisme en Islam se Sufisme of die Buddhiste met hulle strewe na Enlightenment nie. Vir ons is dit net maar sit in die kerk en luister na die dominee se twak elke Sondag en moet asseblief nie vrae vra nie. Einde van die storie.
Soos jy weet dink Maslow en ander dat slegs omtrent 3%, of selfs so min as 0.3% van enige samelewing ooit by selfaktualisering uitkom. Die res haak vas by die lekker lewe.
op November 30, 2008 at 8:50 nm Wipneus!
Louwie die 10 dinge wat jy hier genoem het, is ook die 10 dinge wat my dak toe dryf. Om die waarheid te sê ek is “up in arms” hieroor.
Oor geloof, ek glo nogsteeds – gun elke mens ruimte om sy geloof uit te leef soos hy verkies.
Dis tyd dat ons al hierdie baklei oor nonsens staak en eerder aandag gee aan dinge wat regtig belangrik is. Die aarde word elke dag deur ons alie getrek! Daar is net een Aarde, dis tyd dat ons nou skouer aan die wiel sit! Armoede moet aangespreek word. Maar solank die soustrein hardloop sien ek nog nie lig aan die einde van die tonnel nie. Korrupsie is nog “well and alive” in SA. Ons het nou net weer gehoor van miljoene wat so misbruik is.
Ek het net laas week op ‘n ander blog van my ook genoem: dis tyd om te laat gaan, ek kan onmoontlik nie die wêreld alleen beter maak nie. Ek sal moet leer om te chill!
Lekker inskrywing gewees!